Ику ит улахуэр сом мин 18 нэхърэ нэхъ мащIэ хъунукъым
КъБР-м и Правительствэм гъубж кIуам щекIуэкIа зэIущIэм нэхъыщхьэу зыщытепсэлъыхьар КъБР-м ЭнергетикэмкIэ, псэупIэ-коммунальнэ хозяйствэмрэ тариф политикэмкIэ и министерствэр блэкIа мазихым зэрылэжьамрэ УФ-м и Президентым и унафэхэр зэрагъэзащIэмрэщ.
Министр Кучменов ТIэхьир къыщыпсалъэм къыхигъэщащ 2013 гъэм и япэ илъэс ныкъуэм сом мелард 1,227-рэ зытекIуэда псэупIэ-коммунальнэ Iуэхутхьэбзэхэр зэрызэфIагъэкIар. Кучменовым зэрыжиIамкIэ, ЖКХ-м щекIуэкI зэхъуэкIыныгъэхэм я фондым игъэхьэзыра программитI ди республикэм щолажьэ — жьы хъуа псэуалъэхэм щIэсхэр къыщIэгъэIэпхъукIынымрэ къат куэду зэтет унэхэр зехьэнымрэ ятеухуахэр. А Iуэхур иджыпсту министерствэм япэ иригъэщ къалэнхэм ящыщщ, сыту жыпIэмэ, УФ-м и Президентым къыдигъэкIа унафэм ипкъ иткIэ, 2016 гъэ хъуху унэжьхэм щIэсхэр къыщIэгъэIэпхъукIыныр зэфIэгъэкIын хуейщ. Кхъахэ хъуа унэу республикэм иту къалъытащ метр зэбгъузэнатIэ 42603,07-рэ.
КъБР-м Къэрал псэупIэ инспекцэмкIэ и Iэтащхьэ Къэжэр Нажмудин къытеувыIащ 2012 гъэм къриубыдэу цIыху минитIым нэблагъэ тхьэусыхакIуэ зэрахуэкIуам, псэупIэ-коммунальнэ Iуэхутхьэбзэхэр зэрыхуащIэм арэзы къимыщIу. Апхуэдэуи зи гугъу тщIы къалэнхэм пэрыту хабзэр къызэпызыудхэр жэуапым зэрырашалIэр къэпсалъэм жиIащ.
Къэбэрдей-Балъкъэрым и Правительствэм и УнафэщI Хьэсанэ Руслан мыарэзыуэ щIэупщIащ газымрэ псымрэ щхьэкIэ щIыхуэ щIызэтрырагъэхьэм и щхьэусыгъуэм, апхуэдэуи мы IэнатIэм хабзэр къыщIыщызэпаудым лъабжьэ хуэхъум.
КъБР-м и Правительствэм цIыхухэм ират дэIэпыкъуныгъэхэм ятеухуа и унафиплIым зэхъуэкIыныгъэхэр хэлъхьэн хуейуэ экономикэ зыужьыныгъэмкIэ министр Мусуков Алий къигъэлъэгъуахэр къызэхуэсахэм даIыгъащ.
Къэбэрдей-Балъкъэрым и промышленностымрэ сатумрэ 2013 — 2020 гъэхэм зегъэужьыным теухуауэ щыIэ къэрал программэм ехьэлIа унафэм министр Пономаренкэ Роман щытепсэлъыхьым къыхигъэщащ а Iуэхугъуэм сом мелард 34-м нэс халъхьэну зэрытраухуар. Промышленность псынщIэмрэ хьэлъэмрэ къызэщIаубыдэ IэнатIэ псоми зрагъэужьын папщIэ трагъэкIуэдэну ахъшэм хохьэ федеральнэ, бюджет мылъкум къыхэкIынухэри, нэгъуэщI IэмалкIэ халъхьэнухэри.
Мыбдежым Хьэсанэм къыхигъэщащ промышленностым епха IэнатIэм пэрытхэм я улахуэр зэрымащIэ дыдэр (сом мини 10 — 12), икIи республикэм и экономикэм тещIыхьауэ ику иту щат улахуэр я унафэм щIэт IэнатIэхэм сом мин 18-м икIэщIыпIэкIэ щынагъэсыну министр псоми къалэн ящищIащ.
КъБР-м лэжьыгъэмрэ социальнэ зыужьыныгъэмкIэ и министр Тюбеев Альберт и гугъу ищIащ сабиищ е нэхъыбэ зэуэ къэзылъху анэм цIыкIу къэс хуэзэу сом мин 50 республикэ бюджетым къыхэкIыу иратыну КъБР-м и Iэтащхьэ Къанокъуэ Арсен жэрдэм къызэрыхилъхьэм. Ар къызэхуэсахэм даIыгъащ.
НэщIэпыджэ Замирэ.
